በክልሉ በተለያዩ ምክንያቶች የተበላሹ ትርንስፎርመሮችን ጥገና መጀመሩን የአማራ ብረታብረት ማሽን ቴክኖሎጅ ልማት ኢንተርፕራይዝ አስታወቀ፡፡
በአማራ ክልል ጥገና በመጀመሩ ለአንድ ትራንስፎርመር ይወጣ የነበረውን የጥገና ወጭ 20 ሺህ ብር ማስቀረት ተችሏል፡፡ በክልሉ በተለያዩ ምክንያቶች አገልግሎት የማይሰጡ ትራንስፎርመሮች ተጠግነው ሥራ ላይ እንዲውሉ ነዋሪዎች መጠየቃቸውን መዘገባችን ይታወቃል፡፡አብመድ ካነጋገራቸው ነዋሪዎች መካከል የኢንጂነሪንግ ተማሪው አደለኝ ሞገስ አንዱ ነበር፤ የተበላሹ ትራንሽፈርመሮችን ለበለጠ ጉዳት በሚያጋልጥ መንገድ ማስቀመጡ ተገቢ አንዳልሆነና ለከፋ ብልሽት እየተዳረጉ ያሉትን ትራንስፈርመሮች መጠገን እንዳለባቸው መናገሩን ጠቅሰን መዘገባችን ይታወሳል፡፡ ችግሩን ለመፍታት የአማራ ብረታብረት ማሽን ቴክኖሎጅ ልማት ኢንተርፕራይዝ በባሕር ዳር ከተማ ጥገና መጀመሩን አስታውቋል፡፡ በኢንተርፕራይዙ የኤሌክትሪካል ኤሌክትሮኒክስ ኬዝቲም አስተባባሪ አቶ አዲሱ ሙላት እንደገለጹት ጥገና ከተጀመረ በሁለት ወራት ውስጥ ብቻ 38 ትራንስፎርመሮች ተጠግነዋል፤ 20 ትራንስፎርመሮች ማረጋገጫ የምስክር ወረቀት አግኝተው ትራንስፎርመሮች ማረጋገጫ የምስክር ወረቀት አግኝተው ለአማራ ክልል የኤሌክትሪክ አገልግሎት ተላልፈዋል፡፡ተቋሙ በዚህ ወቅት በሳምንት ስድስት ትራንስፎርመሮችን የመጠገን አቅም አለው፡፡ በቀጣይ በሙሉ አቅሙ ወደ ሥራ ሲገባ በወር እስከ 70 ትራንስፎርመሮችን የመጠገን አቅም እንደሚኖረውም አስተባባሪው ገልጸዋል፡፡ በክልሉ ጥገና መጀመሩ ለአንድ ትራንስፎርመር ይወጣ የነበረውን 20 ሺህ ብር የጥገና ወጭ ማስቀረት መቻሉን አስተባባሪው ገልጸዋል፤ የሚፈጠረውን መዘግየትም አስቀርቷል፡፡ ድርጅቱ ከጥገና ወደ ማምረት ለመግባት ጥናቶችን እያካሄደ ነው፡፡ በክልሉ 1 ሺህ 300 አገልግሎት የማይሰጡ ትራንስፎርመሮች መለየታቸውም ታውቋል፡፡አስተባባሪው እንደገለጹት አገልግሎት የማይሰጡ ትራንስፎርመሮችን ከክልሉ ውጭ ለማስጠገን እስከ ስድስት ዓመት ድረስ ወረፋ መጠበቅ ይጠይቃል፤ በዚህም ለከፍተኛ ወጭ ይዳርጋል፡፡ ጥገናው ሙሉ በሙሉ በሀገር ውስጥ ባለሙያዎች እየተሠራ ነው፡፡ የጥገና ሥራው ለዩኒቨርሲቲዎችና ለኮሌጆች የዕውቀት ምንጭ በመሆን እያገለገለ እንደሆነም ከተቋሙ ያገኘነው መረጃ ያመለክታል፡፡ዘጋቢ፡- ዳግማዊ ተሰራ 